Συντεταγμένες: 46°48′58.00″N 71°13′27.01″W﻿ / ﻿46.8161111°N 71.2241694°W﻿ / 46.8161111; -71.2241694

Η Παλιά Πόλη του Κεμπέκ με το κάστρο και τον εντυπωσιακό πύργο (ξενοδοχείο) Φροντενάκ
Η **Πόλη του Κεμπέκ** (γαλλικά: *Ville de Québec*) είναι ιστορική πόλη του Καναδά και πρωτεύουσα της ομώνυμης επαρχίας.

Η Παλιά Πόλη του Κεμπέκ (γαλ.: Vieux-Québec) είναι η μόνη πόλη της Βορείου Αμερικής της οποίας τα τείχη διατηρούνται ακόμα — και μάλιστα σε άριστη κατάσταση. Για τον λόγο αυτό, το 1985 η UNESCO ανακήρυξε την Πόλη του Κεμπέκ «Μνημείο Παγκόσμιας Κληρονομιάς».

Η Πόλη του Κεμπέκ έχει πληθυσμό 549.459 κατοίκους, σύμφωνα με την απογραφή του 2021, ενώ ο πληθυσμός της ευρύτερης αστικής περιοχής ανέρχεται σε 839.311 κατοίκους, σύμφωνα με την απογραφή του 2021. Σε σύγκριση με άλλες πόλεις, η Πόλη του Κεμπέκ είναι η 2η σε πληθυσμό πόλη της επαρχίας του Κεμπέκ και η 11η σε πληθυσμό πόλη του Καναδά.

Γεωγραφία
---------

Η Πόλη του Κεμπέκ είναι χτισμένη επάνω σε έναν απόκρημνο βράχο στο σημείο όπου ο ποταμός του Αγίου Λαυρεντίου ανοίγει προς τις εκβολές του, ή στενεύει προς την κατεύθυνση των Μεγάλων Λιμνών από όπου πηγάζει.

Η πόλη βρίσκεται περίπου 300 χλμ. ΒΑ του Μόντρεαλ, με το οποίο συνδέεται οδικώς, σιδηροδρομικώς και αεροπορικώς. Ο πλωτός ποταμός Άγιος Λαυρέντιος χρησιμοποιείται για τη μεταφορά εμπορευμάτων από και προς το Μόντρεαλ, το Τορόντο, τις Μεγάλες Λίμνες και την Ευρώπη.

Ιστορία
-------

Η Πόλη του Κεμπέκ είναι η δεύτερη ευρωπαϊκή πόλη-αποικία στη Βόρεια Αμερική μετά τον Άγιο Ιωάννη της Νέας Γης. Ο γάλλος Ζακ Καρτιέ, ο πρώτος ευρωπαίος που εξερεύνησε την περιοχή το 1535, βρήκε στη θέση της σημερινής πόλης τον ινδιάνικο καταυλισμό **Σταντακονέ** ή **Σταντακόνα**.

Η πόλη-αποικία ιδρύθηκε στις 3 Ιουλίου του 1608 από τον Γάλλο εξερευνητή Σαμουέλ ντε Σαμπλαίν στον ίδιο χώρο που καταλάμβανε το χωριό Σταντακόνα. Το όνομα της πόλης είναι ινδιάνικο και σημαίνει «η στενωπός του ποταμού». Κατά τον 17ο και και 18ο αι. με την άφιξη νέων Γάλλων εποίκων, η Πόλη του Κεμπέκ εξελίχθηκε σε σημαντικό εμπορικό κέντρο, από όπου γίνονταν η αποστολή γούνας, ξυλείας προς τις ευρωπαϊκές αγορές. Στα μέσα του 18ου αι. ο πληθυσμός της πόλης έφτανε τους 8.000 κατοίκους. Η πόλη διέθετε ιερατική σχολή και νοσοκομείο, τα πρώτα που ιδρύθηκαν στη Βόρεια Αμερική.

Το 1759, κατά τη διάρκεια του Επταετούς Πολέμου (1754 και 1756–1763) μεταξύ Γαλλίας και Βρετανίας, η Πόλη του Κεμπέκ πολιορκήθηκε από τους Άγγλους. Στις 13 Σεπτεμβρίου του 1759 στα Πεδία του Αβραάμ, ένα χαμηλό υψίπεδο ΝΑ του κάστρου, ο Άγγλος στρατηγός Τζέιμς Γουλφ νίκησε τον στρατό των Γάλλων υπερασπιστών της πόλης υπό τη διοίκηση του Λουί-Ζοζέφ ντε Μονκάλμ. Παρ' ότι ο Γουλφ σκοτώθηκε στη μάχη, η Πόλη του Κεμπέκ έπεσε οριστικά στα χέρια των Άγγλων, οι οποίοι την όρισαν πρωτεύουσα της Αποικίας του Κεμπέκ.

Κατά τη διάρκεια της Αμερικανικής Επανάστασης, οι επαναστάτες Αγγλοσάξωνες άποικοι προσπάθησαν να καταλάβουν την πόλη, (Μάχη του Κεμπέκ) αλλά χωρίς αποτέλεσμα (1775).

Από το 1859 έως το 1865, η πόλη του Κεμπέκ ήταν η πρωτεύουσα της Αποικίας του Καναδά, και το 1864 στην πόλη πραγματοποιήθηκε η πρώτη συνδιάσκεψη για τη δημιουργία της Καναδικής Συνομοσπονδίας.

Η πόλη, παρά την ισχυρή αγγλική διοίκηση για έναν αιώνα περίπου, δεν έχασε ποτέ τον γαλλικό χαρακτήρα της. Ακόμα οι απόγονοι των πρώτων Γάλλων εποίκων αποτελούν το 90% και πλέον των κατοίκων της πόλης. Ωστόσο, η θέση της Πόλης του Κεμπέκ στην οικονομία του Καναδά πέρασε σε δεύτερη μοίρα μετά την οικονομική άνοδο του Μόντρεαλ και του Τορόντο κατά τον 19ο και τον 20ό αιώνα αντιστοίχως.

Κατά τη διάρκεια του Β΄ Παγκοσμίου Πολέμου, στην Πόλη του Κεμπέκ πραγματοποιήθηκαν δύο σημαντικές συναντήσεις κορυφής: μία τον Αύγουστο του 1943 μεταξύ του Φραγκλίνου Ρούσβελτ (πρόεδρος των ΗΠΑ), του Ουίνστον Τσώρτσιλ (πρωθυπουργός της Βρετανίας), του Τσε-βεν Σουνγκ (υπουργός Εξωτερικών της Κίνας) και του Μακένζι Κινγκ (πρωθυπουργός του Καναδά), και μία τον Σεπτέμβριο του 1944 μεταξύ του Ρούσβελτ, του Τσώρτσιλ και των στρατιωτικών τους συμβούλων.

Σήμερα η Πόλη του Κεμπέκ είναι η πρωτεύουσα και το διοικητικό κέντρο της ομώνυμης επαρχίας. Στο προάστιο Σαιντ-Φουά (Sainte-Foy) έχει την έδρα του το Πανεπιστήμιο Λαβάλ καθώς και τρία ιδρύματα του Πανεπιστημιακού Δικτύου του Κεμπέκ: η Εθνική Σχολή Δημόσιας Διοίκησης (École nationale de l'administration publique), το Εθνικό Ινστιτούτο Επιστημονικής Έρευνας (Institut national de la recherche scientifique) και το Ανοιχτό Πανεπιστήμιο (Télé-université).

Αξιοθέατα
---------

Γλυπτική με χιόνι και πάγο στα πλαίσια του καρναβαλιού που γίνεται κάθε Φεβρουάριο στην Πόλη του Κεμπέκ
Η Πόλη του Κεμπέκ είναι γνωστή για το χειμερινό καρναβάλι της και για τον πύργο Φροντενάκ (Château Frontenac), ένα ιστορικό ξενοδοχείο που δεσπόζει στην Παλιά Πόλη. Η Παλιά Πόλη του Κεμπέκ ανακηρύχθηκε μνημείο παγκόσμιας κληρονομιάς της UNESCO το 1985.

Μέσα στην Παλιά Πόλη ή λίγο πιο έξω, ο επισκέπτης μπορεί να θαυμάσει καλοδιατηρημένα σπίτια που χτίστηκαν από τον 17ο έως τον 19ο αι. το επαρχιακό κοινοβούλιο(«Εθνοσυνέλευση») του Κεμπέκ (γαλλ.: Assemblée nationale du Québec), το Εθνικό Μουσείο Καλών Τεχνών του Κεμπέκ (γαλλ.: Musée national des beaux-arts du Québec) και το Μουσείο Πολιτισμού (γαλλ.: Musée de la Civilisation). Αξίζει επίσης να επισκεφθεί κανείς την Παναγία του Κεμπέκ (Notre-Dame de Québec), τον πρώτο καθεδρικό ναό βασιλικού ρυθμού που χτίστηκε στη Βόρεια Αμερική. Είναι επίσης η μοναδική πόλη στη Βόρεια Αμερική στην οποία διασώζονται τα τείχη.

Νοτιοδυτικά του κάστρου της Παλιάς Πόλης και σε απόσταση περίπου 1 χλμ. βρίσκονται τα Πεδία του Αβραάμ, ο χώρος όπου στις 13 Σεπτεμβρίου του 1759 οι Γάλλοι ηττήθηκαν από τους Άγγλους με αποτέλεσμα η αποικία της Νέας Γαλλίας να πέσει οριστικά στα χέρια των τελευταίων.

Περίπου 15 χλμ. ΒΑ από την Πόλη του Κεμπέκ, βρίσκονται οι καταρράκτες Μοντμορανσί (Chutes Montmorency) και 30 χλμ. πιο ανατολικά, στο χωριό Μπωπρέ, βρίσκεται η εντυπωσιακή Βασιλική της Αγίας Άννας (Sainte-Anne-de-Beaupré), σημείο προσκυνήματος για πολλούς καθολικούς.

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 3316. Ανακτήθηκε στις 6  Αυγούστου 2018.
2. ↑  www.patrimoine-culturel.gouv.qc.ca/rpcq/detail.do?methode=consulter&id=24151&type=pge#.XDGePfx1jOQ.
3. ↑  en.unesco.org/creative-cities/quebec-city. Ανακτήθηκε στις 9  Ιουνίου 2021.
4. ↑  Εκπαιδευτική Επιστημονική και Πολιτιστική Οργάνωση των Ηνωμένων Εθνών: «Réseau des villes créatives». Ανακτήθηκε στις 5  Μαΐου 2020.
5. ↑  «Québec, ville de littérature Unesco». Ανακτήθηκε στις 5  Μαΐου 2020.
6. ↑  *Canada 2021 Census*.
7. ↑  www150.statcan.gc.ca/t1/tbl1/fr/tv.action?pid=9810000201.
8. ↑  «Census Profile, 2021 Census of Population». Στατιστική Υπηρεσία Καναδά. 29 Μαρτίου 2023. Ανακτήθηκε στις 24 Οκτωβρίου 2023.
9. ↑  «Census Profile, 2021 Census of Population». Στατιστική Υπηρεσία Καναδά. 29 Μαρτίου 2023. Ανακτήθηκε στις 24 Οκτωβρίου 2023.
10. ↑  «Historic District of Old Québec». *UNESCO World Heritage Centre* (στα Αγγλικά). Ανακτήθηκε στις 20 Σεπτεμβρίου 2023.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κεμπέκ (πόλη)** |

* Δήμος του Κεμπέκ
* Τουριστικός Οργανισμός της Περιοχής της Πόλης του Κεμπέκ
* Αστικές συγκοινωνίες της Πόλης του Κεμπέκ
* (πόλη) Κεμπέκ (πόλη) στο Curlie

  


|  |  |  |  |
| --- | --- | --- | --- |
| 

| π • σ • ε
Πρωτεύουσες επαρχιών και ομοσπονδιακών εδαφών του Καναδά |
| --- |
|  |
| 
* Άγιος Ιωάννης (Νέα Γη και Λαμπραντόρ)
* Βικτώρια (Βρετανική Κολομβία)
* Γέλοουναϊφ (Βορειοδυτικά Εδάφη)
* Γουάιτχορς (Γιούκον)
* Γουίνιπεγκ (Μανιτόμπα)
* Έντμοντον (Αλμπέρτα)
* Ικάλουιτ (Νούναβουτ)
* Κεμπέκ (Κεμπέκ)
* Ρεγγίνα (Σασκάτσουαν)
* Σάρλοτταουν (Νήσος του Πρίγκιπα Εδουάρδου)
* Τορόντο (Οντάριο)
* Φρέντρικτον (Νιου Μπράνσγουικ)
* Χάλιφαξ (Νέα Σκωτία)
 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Διοικητική διαίρεση του Κεμπέκ |
| --- |
|  |
| Περιφέρειες | 
* Αμπιτιμπί-Τεμισκαμένγκ
* Βόρεια Ακτή
* Βόρειο Κεμπέκ
* Γκασπεζί-Νήσοι Αγίας Μαγδαληνής
* Εστρί
* Καπιτάλ-Νασιονάλ
* Κεντρικό Κεμπέκ
* Λαβάλ
* Λανωντιέρ
* Λαυρέντια
* Μοντερεζί
* Μόντρεαλ
* Μπα-Σεν-Λωράν
* Μωρισί
* Ουταουαί
* Σαγκναί-Λακ-Σεν-Ζαν
* Σωντιέρ-Απαλάχια
 |
|  |
| Κύριες πόλεις | 
* Μόντρεαλ
* Κεμπέκ
* Λαβάλ
* Γκατινώ
* Λονγκέιγ
* Σερμπρούκ
* Σαγκναί
* Λεβί
* Τρουά Ριβιέρ
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 139293530
* LCCN: n79126922
* ISNI: 0000 0001 0747 0636
* GND: 4103473-9
* SELIBR: 157589
* SUDOC: 085722987
* BNF: cb119326896 (data)
* NKC: ge134447
* BNE: XX455345

 |

 |